《次韵同舍道山堂宿直二首 其二》
宋代·刘才邵

玉宇沉沉易觉秋，暮云开尽夜悠悠。天风斜转苍龙阙，宫月遥连紫桂楼。

宝画深严神物护，仙山缥缈瑞烟浮。惭无逸藻陪诸彦，归兴惟思理钓舟。

作者简介：（1086—1158）吉州庐陵人，字美中，号杉溪居士。徽宗大观三年上舍及第，宣和二年中宏词科。高宗时累迁中书舍人，兼权直学士院。以帝称其能文，为时宰所忌，出知漳州，于城东开十四渠，溉田数千亩。官至工部侍郎、权吏部尚书。有《杉溪居士集》。